L-UE qed tiġġieled kontra r-rimi fil-baħar ta' plastik, irkaptu tas-sajd qadim u skart ieħor minn bastimenti billi tipprovdi inċentivi għall-bastimenti biex jarmu l-iskart tagħhom fil-portijiet . Illum, l-ambaxxaturi tal-istati membri approvaw riforma li ser tiżgura wkoll il-provvista ta' faċilitajiet adegwati tal-akkoljenza tal-iskart fil-portijiet u tiċċara r-regoli biex jiġi żgurat li l-istati membri jinterpretawhom b'mod aktar uniformi. Il-presidenza laħqet qbil proviżorju mal-Parlament Ewropew dwar ir-riforma fit-12 ta' Diċembru. Din ir-riforma hija kruċjali biex jiġu żgurati ibħra aktar nodfa. Ser inneħħu kull vantaġġ finanzjarju li l-bastimenti seta' kellhom biex jarmu l-iskart tagħhom fil-baħar. Norbert Hofer, Ministru għat-Trasport, l-Innovazzjoni u t-Teknoloġija tal-Awstrija, President tal-Kunsill Taħt ir-regoli l-ġodda, il-bastimenti ser ikollhom iħallsu tariffa indiretta , li ttihom id-dritt li jieħdu l-iskart tagħhom f'port, u li jkollha titħallas irrispettivament minn jekk jiħdux skart jew le. Din it-tariffa ser tapplika wkoll għal bastimenti tas-sajd u opri tal-baħar għar-rikreazzjoni, li jfisser li ser tipprevjeni wkoll li xbieki tas-sajd qodma u skart mistad b'mod passiv imorru direttament fil-baħar. It-tariffa ser tkun ibbażata fuq il-prinċipju tal-irkupru tal-ispejjeż. Madankollu, f'ċerti każijiet jekk bastiment iġib ammont eċċezzjonali ta' skart, tista' tiġi imposta tariffa diretta addizzjonali biex jiġi żgurat li l-ispejjeż relatati mal-akkoljenza ta' tali skart ma joħolqux piż sproporzjonat għas-sistema tal-irkupru tal-ispejjeż ta' port. B'kuntrast ma' dan, ser tiġi applikata tariffa mnaqqsa tal-iskart għal trasport marittimu fuq distanzi qosra u għall-"bastimenti ekoloġikament sensittivi", jiġifieri bastimenti li jistgħu juru kwantitajiet imnaqqsa ta' skart u ġestjoni sostenibbli tal-iskart abbord. Barra minn hekk, id-direttiva l-ġdida ser ittejjeb l-effiċjenza tal-operazzjonijiet marittimi fil-port billi tnaqqas il-burokrazija għall-industrija u partijiet interessati oħra. Id-dispożizzjonijiet tagħha ser ikunu wkoll aktar konsistenti mal-leġislazzjoni tal-UE dwar l-iskart, pereżempju billi jistipulaw li l-portijiet irid ikollhom pjanijiet tal-akkoljenza u t-tqandil tal-iskart. Fl-aħħar nett, id-direttiva l-ġdida ser tallinja l-leġislazzjoni tal-UE mal-Konvenzjoni Internazzjonali għall-Prevenzjoni tat-Tniġġis minn Vapuri (MARPOL), li ġiet emendata billi d-Direttiva attwali ġiet adottata fl-2000. L-istati membri mingħajr kosta li ma għandhomx portijiet jew bastimenti li jtajru l-bandiera tagħhom mhumiex ser jiġu obbligati jittrasponu d-direttiva jew ċerti partijiet minnha. Il-proposta ġiet ippreżentata mill-Kummissjoni f'Jannar 2018, bħala parti mill-"pakkett tal-ekonomija ċirkolari". Proċedura u passi li jmiss Il-qbil proviżorju ġie approvat mil-laqgħa tal-ambaxxaturi fil-Kumitat tar-Rappreżentanti Permanenti tal-Kunsill. It-test maqbul issa ser jgħaddi għall-finalizzazzjoni mill-ġuristi lingwisti. Imbagħad ikun irid jiġi adottat formalment, l-ewwel mill-Parlament u mbagħad mill-Kunsill. Wara l-adozzjoni, id-direttiva ser tiġi ppubblikata fil-Ġurnal Uffiċjali tal-UE. Ser tidħol fis-seħħ 20 jum wara l-pubblikazzjoni. Wara dan, l-istati membri ser ikollhom sentejn biex jadottaw dispożizzjonijiet nazzjonali biex jikkonformaw mad-direttiva. Abbozz ta' direttiva dwar il-faċilitajiet tal-akkoljenza fil-port għall-konsenja ta' skart minn bastimenti – test soġġett għal reviżjoni